รับมือพิบัติภัยอย่างไรดี
พิบัติภัยทางธรรมชาติเกิดขึ้นหลายครั้งในปีนี้ ทั้งแผ่นดินไหวครั้งใหญ่ในนิวซีแลนด์ สึนามิที่ญี่ปุ่น
30 ต.ค. 2565

พิบัติภัยทางธรรมชาติเกิดขึ้นหลายครั้งในปีนี้ ทั้งแผ่นดินไหวครั้งใหญ่ในนิวซีแลนด์ สึนามิที่ญี่ปุ่น 
โดย..สุรีรัตน์ สุรเดชะ
และที่กำลังเกิดกับพวกเราในขณะนี้ก็คือน้ำท่วมใหญ่แต่ถึงแม้เหตุการณ์ครั้งนี้จะผ่านไป ไม่ช้าก็เร็วภัยธรรมชาติก็จะกลับมาอีก อาจมาแบบไม่มีสัญญาณเตือนใดๆ ให้ทันตั้งตัว และเมื่อมาแล้วเราไม่สามารถจะหลีกเลี่ยงได้ด้วย ดังนั้น การเตรียมความพร้อมที่จะรับมือกับความเสี่ยงเพื่อจำกัดความเสียหายให้น้อยที่สุดจึงเป็นเรื่องต้องคิดไว้ล่วงหน้า
พิบัติภัยทางการเงินก่อให้เกิดความเสี่ยงเช่นเดียวกัน อาจเกิดขึ้นเมื่อใดก็ได้ และบางครั้งอยู่เหนือกว่าที่จะคาดการณ์ได้ เช่นกรณีการล้มละลายของเลห์แมน บราเธอร์ สำหรับตลาดทุนไทย ก็ประสบมาหลายครั้ง เช่น เมื่อปี 2549 ดัชนีตลาดหุ้นตกลงไปกว่า 100 จุดเพราะผู้ลงทุนกลัวผลกระทบจากมาตรการของธนาคารแห่งประเทศไทยป้องกันการเก็งกำไรค่าเงินบาท หรือจากเหตุการณ์ Black Monday เมื่อปลายเดือน ก.ย.ที่ผ่านมา ซึ่งฉุดดัชนีหุ้นทรุดไปกว่า 50 จุดตามตลาดต่างประเทศจากความตื่นตระหนกเศรษฐกิจโลกถดถอยและวิกฤตหนี้ยุโรป
แต่ในวิกฤตย่อมมีโอกาส
ท่ามกลางพิบัติภัยต่างๆ เช่นน้ำท่วมในครั้งนี้ ธุรกิจหลากหลายได้รับผลกระทบมากน้อยต่างกันไป สำหรับธุรกิจอสังหาริมทรัพย์ โครงการบ้านจัดสรรคงต้องปรับลดประมาณการยอดขาย ขณะที่คอนโดมิเนียมอาจถูกกระทบน้อยกว่าหรือบางครั้งอาจมียอดขายเพิ่มขึ้นจากลูกค้าที่ตัดสินใจเปลี่ยนจากบ้านเดี่ยวมาซื้อคอนโดมิเนียมแทน 
ด้านธุรกิจประกันวินาศภัยต้องมีภาระจ่ายค่าสินไหมมูลค่ามหาศาลแก่โรงงาน และทรัพย์สินต่างๆ ขณะที่ธุรกิจประกันชีวิตถูกกระทบน้อยกว่า ธุรกิจท่องเที่ยวคงจะมีรายได้ลดลงเพราะลูกค้ายกเลิกการเดินทาง ขณะที่โรงแรมในต่างจังหวัดกลับมีลูกค้าล้นเพราะรับผู้อพยพจากกรุงเทพฯ แน่นอนว่าเหรียญมี 2 ด้านเสมอ 
ในภาวะเช่นนี้ ยังมีหลายธุรกิจได้รับอานิสงส์ อาหารสำเร็จรูป น้ำดื่ม ต่างผลิตได้ไม่ทันกับความต้องการ และหลังน้ำลดสินค้าที่เกี่ยวกับการซ่อมแซมบ้าน รวมถึงเฟอร์นิเจอร์และเครื่องใช้ไฟฟ้าคงจะมียอดขายเพิ่มสูงเช่นกัน
ในเมื่อพิบัติภัยทางการเงินเป็นความเสี่ยงที่เลี่ยงได้ยาก และอาจจะเกิดขึ้นได้อีกในอนาคต ดังนั้น ผู้ลงทุนจำเป็นต้องหาวิธีรับมือเพื่อบรรเทาความเสียหายที่อาจเกิดกับเงินลงทุนของเรา
หลักการสำคัญกระจายเงินลงทุน
ในเมื่อเหตุการณ์หนึ่งส่งผลกระทบต่อทั้งในทางบวกหรือทางลบ การกระจายการลงทุนไปในสินทรัพย์หลายประเภท หรือประเภทเดียวกันแต่ต่างธุรกิจเป็นแนวทางที่จะช่วยกระจายความเสี่ยงพอร์ตได้ และก็จะเบาใจได้ระดับหนึ่งว่า ไม่ว่าจะเกิดภัยพิบัติทางการเงินอีกกี่ครั้ง พอร์ตการลงทุนยังมีตาข่ายรองรับหลายชั้นที่เตรียมไว้รับมือ เพราะหากธุรกิจใดเกิดความเสียหาย ยังมีกำไรจากอีกธุรกิจหนึ่งที่ได้รับประโยชน์เข้ามาช่วยไว้ หรือเมื่อทรัพย์สินหนึ่งได้รับผลกระทบ ยังมีทรัพย์สินอีกประเภทหนึ่งอยู่รอดปลอดภัย
การกระจายการลงทุนเป็นเหมือนการเตรียมตัววางแผนรับมือกับความเสี่ยงเอาไว้แต่เนิ่นๆ เมื่อมีพิบัติภัยมาถึงจริงๆ เราก็พร้อมฝ่าฟันไปได้อย่างมั่นใจ สิ่งสำคัญในการรับมือคือ อย่าตื่นตระหนก การมีสติและคิดหาทางรับมืออย่างรอบคอบ ติดตามข้อมูลข่าวสารจากแหล่งข้อมูลที่เชื่อถือได้เท่านั้น จะช่วยนำพาเราให้ผ่านพ้นวิกฤต ไปได้ ขอเอาใจช่วยทุกท่านค่ะ